Фото пътеводител събира най-атрактивните водопади в България
Уникалното издание съдържа 300 снимки и подробно описание на маршрутите  
Първата книга – фото пътеводител на българските водопади, е вече факт от началото на месец март. Това е единственото печатно туристическо издание у нас, което включва авторски снимки на 60 от най-красивите водопади в страната и подробно описание на всеки от тях.      
Пътеводителят събира на едно място както добре познати туристически дестинации, така и слабоизвестни, но изключително атрактивни водни каскади. 300 уникални  снимки на водопадите дават представа за тяхното разположение, мащаб, сила на водния пад и заобикаляща растителност през различните сезони на годината.  
„Открих очарованието и зареждащата сила на водопадите преди няколко години, а желанието ми да запозная все повече хора с тези красиви кътчета от нашата природа, неусетно се превърна в моя кауза“, споделя авторът на книгата - Иво Николов. Така естествено се заражда и идеята за създаването на фото-пътеводител, събрал в себе си едни от най-живописните места в България. 

Към всеки един от водопадите е публикувана изчерпателна информация за достъпа до него – GPS координати, описание на маршрута:  изходна точка, специфика и степен на трудност на трасето, флора и фауна, наличие на обособени места за отдих по пътеката и други. Наред с това, авторът съветва кое е най-подходящото време през годината за разходка около водната каскада. 
На страниците на изданието авторът дава практични съвети как се снимат водопади, а шестима от най-добрите пейзажни фотографи у нас споделят опита си в специално блиц интервю с всеки от тях.  Отделен раздел в книгата разкрива интересни и непознати факти за лечебната сила на този воден природен феномен.
Наред с информацията за водопадите, фото пътеводителят описва и най-атрактивните природни и исторически забележителности в района около водните каскади, което го прави чудесен източник на идеи за разходка в свободното време. 
Книгата е логично продължение на специализираната страница за водопадите в България –www.waterfallsbg.info, която се радва на над 100 хиляди посещения годишно и улеснява любителите на природата в избора им на разходка наоткрито.

Повече информация за „Фото пътеводителя на българските водопади“ е достъпна на интернет страницата http://www.waterfallsbg.info/kniga.
